Stabæk Fotball kvinner er fortvilet etter at bortekampen mot Kolbotn blir flyttet. Underlaget på Sofiemyr er for dårlig.

– Det er 12. mai, og banen er fortsatt ikke klar for spill. Vi er altså på Østlandet her. Spør du meg, så er det en skandale at de ikke har fått den banen klar, sier Richard Jansen, som er sportslig leder i Stabæk Fotball Kvinner.

Opprinnelig skulle laget ha spilt Toppseriekamp på Sofiemyr stadion lørdag klokken 15.00. Men da forbundet gjorde sine undersøkelser på banen onsdag, var banen langt ifra spillbar. På et stort felt rett foran det ene målet fantes det rett og slett ikke gress.

LES OGSÅ: Stabæk tapte derbyet mot Røa

Flyttes til reservearena

Derfor måtte kampen flyttes til banen som Kolbotn har som reservearena. Det er KFUM Arena på Ekebergsletta. Problemet er bare at klokken 14.00 lørdag spiller 2. divisjonslaget til KFUM hjemmekamp mot Skeid på den samme banen. Derfor fikk Toppserielagene tilbud om å spille klokken 18.30 lørdag, eller 13.00 søndag.

Det liker Stabæk dårlig.

– Vi har sagt ifra at de klokkeslettene passet oss dårlig, fordi vi mangler spillere til de tidspunktene. Vi får rett og slett ikke stilt med vårt beste lag. Vi ble ikke enige med Kolbotn. Vi foreslo både fredag og mandag som kampdag. Men det gikk ikke. Til slutt sa NFF at kampen måtte spilles enten lørdag kveld eller søndag, sier Jansen.

– Og nå går dette utover oss, som ikke har gjort noe galt. Forbundet belønner de som ikke gjør jobben sin, og straffer de som følger reglene, buldrer Jansen.

– Dere skal spille kampen tre og en halv time senere enn oppsatt. Hvor stort problem er det?

– Vi kommer til å mangle i hvert fall én spiller på grunn av dette, og det er et problem stort nok. Og det er vi som straffes fordi Kolbotn ikke har banen klar. Det blir helt feil, sier Jansen.

LES OGSÅ: To bytter på fem kamper: – Vi har ikke penger til forsterkninger

Kolbotn beklager

Toppserielaget til Kolbotn har fortsatt ikke spilt noen seriekamper hjemme på Sofiemyr denne sesongen. De beklager også overfor Stabæk de ulempene lørdagens flytting innebærer.

– Vi forstår frustrasjonen til Stabæk, og dette er selvfølgelig ikke ideelt for oss heller. Vi trodde vi skulle få banen i orden til kampen. Vi har kjøpt inn ekstra gress som vi har lagt, sier Rachael Axon, som er daglig leder i Kolbotn Fotball Kvinner.

– Men Norges Fotballforbund var usikre på om det nye gresset ville tåle belastningen så tidlig opp mot kamp, derfor fikk vi ikke lov til å spille her. Da er det utenfor våre hender, sier hun.

Hun legger til at spillerne har jobbet dugnad for å få banen klar.

– Men banen er generelt dårlig, og den drives av kommunen. Vi har heller ikke undervarme, og det har vært en tøff vinter, sier hun.

Harald Vaadal er daglig leder i Kolbotn IL (moderklubben). Også han beklager at det ikke ble kamp på Sofiemyr til det oppsatte tidspunkt.

– Vi forstår at det er uheldig at kampen må flyttes. Og vi hadde en dialog med Stabæk, men vi ble ikke enige. Det var NFF som bestemte at kampen måtte spilles lørdag, sier Vaadal.

LES OGSÅ: Fulgte opp herrenes seier mot LSK - endelig løsnet det for Stabæk-chixa

– NFF må ta tak

Richard Jansen i Stabæk mener at det er i ferd med å bli et prinsipielt problem.

– Det slurves for mye med lisenskravene på kvinnesiden i Toppserien. At Kolbotn år etter år for lov til å bruke denne banen, er uforståelig, sier Jansen.

– Nå hører det med til historien at Stabæk også fikk utsatt noen kamper hjemme på Nadderud tidlig i sesongen?

– Det er riktig, og det beklager vi. Men det var den 12. og 24. mars. Da det fortsatt var vinter. Ikke midt i mai, sier Jansen.

NFF: – Forstår at alle ikke er fornøyd

Knut Bjørn Nordheim er arrangementskonsulent i NFF. Han har jobbet med problematikken på Sofiemyr.

– Jeg har forstått det slik at en av partene ikke er helt fornøyd med at det ble slik at kampen spilles lørdag klokken 18.30. Og det beklager vi. Vi ønsker selvfølgelig at alle skal bli fornøyd. Men vårt hovedfokus er at vi må få gjennomført Toppserien, og når det er mulig å få spilt kampen samme helg som den opprinnelig var satt opp, så valgte vi det, sier Nordheim.

Han sier at begge klubbene ble varslet i forrige uke om at det var usikkert om kampen kunne bli spilt på Sofiemyr stadion på grunn av forholdene.

LES OGSÅ: Stabæk med stortap mot Vålerenga

– Kolbotn sitt ansvar

– Vi kom opp med de to nevnte tidspunktene lørdag klokken 18.30 og søndag klokken 13.00. Stabæk valgte det første. Men igjen, det er beklagelig at vi må flytte kampen, men det går altså på sikkerheten til spillerne. Banen var ikke god nok, sier Nordheim.

– Er ikke Sofiemyr stadion for dårlig som Toppserie-arena?

– Om den er god nok i henhold til lisenskravene, er ikke mitt bord. Men det er klart at det er store utfordringer til den banen. Og selv om det er en kommunen som eier banen, så er det Kolbotn IL sitt ansvar at den er spilleklar, sier Knut Bjørn Nordheim i Norges Fotballforbund.